Komum fiskiskipa í hafnir Faxaflóahafna , í Reykjavík og á Akranesi , hefur farið fækkandi undanfarin ár og í fyrra voru þær færri en nokkru sinni fyrr í sögunni . Samkvæmt yfirliti á heimasíðu Faxaflóahafna sf. voru komur fiskiskipa í fyrra 331 í samanburði við 449 komur árið 2018 . Er fækkunin 26% . Árið 2010 voru skipakomur 754 og er því um 56% fækkun að ræða síðasta áratuginn . Þessar tölur vekja athygli því í Reykjavík eru nokkur öflug útgerðarfyrirtæki með starfsemi sína . „ Það eru nokkrar samverkandi ástæður fyrir því að komum fiskiskipa fækkaði í fyrra , “ segir Gísli Gíslason , hafnarstjóri Faxaflóahafna , í Morgunblaðinu í dag . Fyrst nefnir hann breytingar á skipastól . Skip hafi verið seld og öðrum flaggað til Grænlands . Einum togara hafi verið lagt , Sturlaugi H. Böðvarssyni . Síðan hafi millilandanir fyrir vestan og norðan haft einhver áhrif á komur skipa til Reykjavíkur . Fiskkaup , sem gera út Kristrúnu RE , hafi að mestu landað fyrir norðan og flutt fiskinn landleiðina í vinnslu .